અગાઉ અક્ષયકુમાર અને કરીના કપૂર સ્ટારર ‘કમ્બખ્ત ઇશ્ક’ બનાવી ચૂકેલા ડિરેક્ટર શબ્બીર ખાનની આ ફિલ્મ ‘હીરોપંતી’ જૅકી શ્રોફના દીકરા ટાઇગરને લૉન્ચ કરવા માટે જ બનાવાઈ હોય એવું સ્પક્ટ દેખાઈ આવે છે. ફિલ્મનું નામ પણ પાપા જૅકીને જેનાથી સ્ટારડમ મળેલું એ હીરો પરથી જ રખાયું છે એટલું જ નહીં, દીકરો ‘હીરો’ ફિલ્મની સિગ્નેચર ટ્યુન પર જ આખી ફિલ્મમાં જાતભાતનાં કરતબ કરે છે. છેલ્લા થોડા દિવસથી ટાઇગરના નામ અને તેના સફાચટ ચહેરા વિશે ટ્વિટર પર જોક્સનું ઘોડાપૂર વહી રહ્યું છે, પણ એટલું તો માનવું પડે કે તેણે બૉડી-બિલ્ડિંગ માટે જિમ્નેશ્યમમાં સારોએવો પરસેવો પાડ્યો છે. જે સ્ફૂર્તિથી તે કૂદાકૂદ કરે છે એટલી જ સરળતાથી હૃતિક રોશનછાપ ડાન્સ પણ કરી શકે છે, પરંતુ હીરો બનવા માટે આટલાથી જ જો કામ ચાલતું હોત તો અત્યારે હર્મન બાવેજાએ હૃતિકને રિટાયર કરી દીધો હોત. ટાઇગર ઍક્ટિંગમાં અત્યંત કાચો પડે છે. ઈવન તેની સિગ્નેચર લાઇન સબ કો આતી નહીં, મેરી જાતી નહીં બોલવામાં પણ તે જાણે કબજિયાત મટાડવાની દવા વેચતો હોય એવું લાગે.